钦定古今图书集成/理学汇编/文学典/第051卷 > 刘宪〈王适 司马锽 梁载言〉
## 钦定古今图书集成/理学汇编/文学典/第051卷 > 刘宪〈王适 司马锽 梁载言〉

按《唐书文艺传》：“刘宪，字元度，宋州宁陵人。父思立，在
高宗时为名御史。于时河南北大旱，诏遣御史中丞
崔谧等分道赈赡。思立建言，蚕务未毕而遣使抚巡，
所至不能无劳饯。又赈给须立簿最，稽出入，往返停
滞妨废且广。若无驿处，马须豫集，以一马劳数家。今
农事待雨，兴作辄日，役破岁计，本欲安存，更烦扰之。
望。且责州县给贷，须秋遣使便。”诏听罢谧等行。迁考
功员外郎，始议加《明经帖》《进士》、杂文，卒官下。宪擢进士，调河南尉，累进左台监察御史。天授中，奉诏按来
俊臣罪，宪疾其酷，欲痛绳之，反为所构，贬潾水令。俊
臣死，召为给事中，转中书舍人。坐善张易之，出为渝
州刺史，除太仆少卿，修国史，兼修文馆学士，迁太子
詹事。时元宗在东宫，雅意坟史。宪启曰：“殿下位副君，
有绝人之才，非以寻擿章句，要通大意而已。侍读褚
无量，经明行修，耆年宿望，宜数召问，以察其言。”太子
顺纳。会卒，赠兖州都督。武后时，敕吏部糊名考判，求
高才，惟宪与王适、司马锽、梁载言入第二等。适，幽州
人，终雍州司功参军。锽，河南人。神龙初，以中书侍郎
卒，事继母孝，奉禄不入私舍，与弟铨、伯父希象皆历
殿中侍御史，希象刚直不谄，终主爵员外郎。载言，聊
城人，历凤阁舍人，专知制诰，终怀州刺史。

按《旧唐书文苑传》：“刘宪有集三十卷，司马锽撰《具员
故事》十卷，《十道志》十六卷，并传于时。”